Source: http://europa.eu/rapid/press-release_ECA-12-45_mt.htm?locale=FR
Timestamp: 2014-08-01 08:29:53+00:00
Document Index: 2069950

Matched Legal Cases: ['Qorti ', 'Qorti ', 'QORTI ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ']

EUROPA - COMMUNIQUES DE PRESSE - Communiqué de presse - Diskors minn Vítor Caldeira, President tal-Qorti Ewropea tal-Awdituri
Diskors minn Vítor Caldeira, President tal-Qorti Ewropea tal-Awdituri
ECA/12/45
IL-QORTI EWROPEA TAL-AWDITURI DISKORS
Brussell, is-6 ta’ Novembru 2012
Preżentazzjoni tar-Rapporti Annwali 2011
IL-KUMITAT GĦALL-KONTROLL TAL-BAĠIT TAL- PARLAMENT EWROPEW
Id-diskors proprju jitqies bħala awtentiku. Il-verżjoni mitkellma tieħu preċedenza.
Chairman Theurer, onorevoli membri,
Huwa ta’ unur għalija nippreżenta lill-kumitat tagħkom ir-rapport annwali tal-Qorti dwar l-implimentazzjoni tal-baġit 2011 tal-UE. Il-konklużjonijiet tagħna dwar l-2011 mhumiex se jkunu ta’ sorpriża għax l-arranġamenti attwali mill-ġestjoni tal-flus tal-UE ilhom stabbiliti għal għadd ta’ snin. Il-kontijiet 2011 jippreżentaw b’mod ġust il-pożizzjoni finanzjarja tal-Unjoni Ewropea u r-riżultati tal-operazzjonijiet tagħha u l-likwidità tagħha għas-sena. Id-dħul u l-impenji għall-pagamenti kienu ħielsa minn żball materjali. Madankollu, il-pagamenti kienu milquta minn żball materjali, b'rata ta' żball stmata ta' 3,9 % għall-baġit tal-UE fit-totalità tiegħu. Il-livell ta’ żball stmat baqa’ simili għall-2010 meta kien ta’ 3,7 %.
Il-messaġġ ta’ dan ir-Rapport Annwali huwa konsistenti ma’ dawk tas-snin ta’ qabel, iżda din is-sena huwa importanti aktar minn qatt qabel. Bil-finanzi pubbliċi tal-Ewropa taħt pressjoni iebsa, jibqa’ lok biex il-flus tal-UE jintefqu b’mod aktar effiċjenti u jiġu mmirati b’mod aħjar. B’mod sempliċi, il-Qorti sabet wisq każijiet fejn il-flus tal-UE ma laħqux il-mira jew inkella ma ntefqux bl-aħjar mod. L-eżempji fir-rapport jinkludu:
sussidji għal art ikklejmjata bħala “mergħa permanenti” meta fil-fatt partijiet minnha kienu msaġġra b’mod dens;
taħriġ maħsub għal impjegati fis-settur tal-elettronika mogħti lil impjegati minn setturi oħrajn;
spejjeż rimborżati fuq bini kklejmjat bħala li kellu għanijiet agrikoli meta fil-fatt ma kellux; spejjeż tal-persunal iddikjarati b’mod eċċessiv dwar proġetti tar-riċerka;
riċevituri ta’ għajnuna għall-iżvilupp ma mxewx mar-regola tal-oriġini meta xtraw tagħmir; u
proċeduri ta’ akkwist pubbliku mfasslin biex jiżguraw l-aħjar valur għall-flus li ma ġewx applikati kif suppost. Bħalma jissuġġerixxu dawn l-eżempji, il-Qorti sabet żbalji f’pagamenti relatati ma’ ħafna programmi u skemi differenti ta’ nfiq. Il-Qorti sabet ukoll li, b’mod kumplessiv, is-sistemi ta’ kontroll eżaminati kienu biss parzjalment effettivi. Fi kliem ieħor, is-sistemi ta’ kontroll ma kinux qegħdin iwettqu l-potenzjal sħiħ tagħhom biex jipprevjenu l-iżbalji jew li jaqbduhom u jikkoreġuhom. Fil-fatt, il-Qorti kkonkludiet li żewġ oqsma - jew “gruppi tal-politika” – biss kienu ħielsa minn żball materjali fl-2011. Dawn kienu “Relazzjonijiet esterni, għajnuna u tkabbir” u “Nefqa amministrattiva u nfiq ieħor”. Il-ħames gruppi tal-politika l-oħra kienu milquta minn żball materjali, partikolarment dawk li jinkludu l-oqsma tal-iżvilupp rurali u tal-politika reġjonali. L-istima mill-QEA tar-rata ta’ żball għall-infiq fi “Żvilupp rurali, ambjent, sajd u saħħa”, il-qasam ta’ nfiq l-aktar suxxettibbli għal żball, kienet ta’ 7,7%. U r-rata ta’ żball stmata għal “Politika reġjonali, enerġija u trasport” ukoll baqgħet għolja fil-livell ta’ 6,0%.
Huwa hawnhekk, f’dawn l-oqsma, li sibna li l-Istati Membri mhumiex qegħdin jagħmlu xogħolhom b’mod sħiħ kif suppost. Jeħtieġ li jkun hemm grad akbar ta’ impenn min-naħa tal-awtoritajiet nazzjonali lejn il-ġestjoni u l-kontroll tal-flus tal-UE. Għax l-awtoritajiet nazzjonali joperaw l-ewwel linja - u dik l-aktar importanti - ta’ difiża fil-ħarsien tal-interessi finanzjarji taċ-ċittadini tal-UE. Il-Qorti identifikat ħafna każijiet ta’ falliment tal-kontroll. Pereżempju, f’aktar minn 60% tat-tranżazzjonijiet vverifikati u milquta minn żball fir-rigward tal-politika reġjonali, kien hemm biżżejjed informazzjoni disponibbli għall-awtoritajiet tal-Istati Membri biex jaqbdu u jikkoreġu mill-inqas xi wħud minn dawn l-iżbalji qabel ma kklejmjaw rimborż mill-Kummissjoni.
B’mod simili, fl-iżvilupp rurali, il-Qorti sabet li l-kontrolli fuq il-post mhux dejjem kienu twettqu kif inhu xieraq. Il-każ li jien irreferejt għalih qabel dwar bini li kien ġie kklejmjat b’mod skorrett għal għanijiet agrikoli jagħti eżempju ta’ żball li ma ġiex ikkoreġut minkejja kontroll fuq il-post mill-aġenzija tal-pagamenti.
Għalhekk, hemm potenzjal biex jitnaqqsu l-iżbalji bl-applikazzjoni tas-sistemi attwali b’mod aktar effettiv. Iżda hemm ukoll lok għat-titjib tagħhom - u tal-iskemi ta’ nfiq ikkonċernati.
L-UE ma tistax taffordja li tistenna. Hemm opportunità - u ħtieġa - li naġixxu issa. L-Istati Membri għandhom jaqblu fuq regoli mtejba u mbagħad jiżguraw li japplikawhom. Min-naħa tagħha, il-Kummissjoni Ewropea trid ukoll iżżid is-sorveljanza tagħha tal-Istati Membri. Iżda hija teħtieġ informazzjoni affidabbli mingħandhom dwar kif il-flus tal-UE qegħdin jintefqu kif ukoll dwar il-korrezzjonijiet finanzjarji u l-irkupri li jagħmlu. S’issa jien tkellimt dwar it-80 fil-mija tal-fondi tal-UE ġestiti mill-Istati Membri, iżda 20 fil-mija huma ġestiti direttament mill-Kummissjoni – inkluż il-qasam essenzjali tar-Riċerka. Il-Kummissjoni suppost qiegħda tagħti eżempju tal-aħjar prattika meta ġġesti l-konformità mal-kundizzjonijiet tal-għotjiet tal-UE. Madankollu, il-Qorti kkonkludiet li l-qasam “Riċerka u politiki interni oħra” kien milqut minn żball materjali. Aħna stmajna li r-rata ta’ żball fl-2011 kienet ta’ 3%. Ħafna mit-tipi ta’ żball u nuqqasijiet ta’ kontroll misjuba fir-Riċerka kienu simili għal dawk fl-oqsma ta’ ġestjoni kondiviża. Is-sors prinċipali ta’ żball kien id-dikjarazzjoni eċċessiva ta’ spejjeż minn benefiċjarji għal proġetti ffinanzjati mill-Programmi Kwadru għar-Riċerka.
Skont ir-regoli, tali dikjarazzjonijiet tal-ispejjeż għandhom ikunu akkumpanjati minn ċertifikati tal-verifika minn ditti indipendenti tal-verifika. F’aktar minn 80% tal-proġetti b’ċertifikati tal-verifika pożittivi li eżaminat, il-Qorti sabet żbalji. Il-Qorti sabet ukoll żball materjali f’pagamenti interim u finali fir-Relazzjonijiet esterni, għajnuna u tkabbir, li huwa wkoll fil-biċċa l-kbira taħt ġestjoni diretta mill-Kummissjoni, u f’pagamenti li saru permezz tal-fondi Ewropej għall-Iżvilupp.
Mod ieħor kif il-Kummissjoni tirrilaxxa r-responsabbiltà tagħha għall-implimentazzjoni tal-baġit tal-UE huwa billi tirrapporta dwar il-ġestjoni finanzjarja. Dan jinkludi rappurtar dwar ir-regolarità tat-tranżazzjonijiet u l-prestazzjoni miksuba.
Il-Qorti tinnota li l-ammont li d-diretturi ġenerali tal-Kummissjoni jqisu li jinsab f'riskju ta’ irregolarità tela’ minn EUR 0,4 biljun fl-2010 għal EUR 2,0 biljun fl-2011. Din l-istima tirrifletti r-rikonoxximent mill-Kummissjoni ta’ riskju għoli ta’ żball fl-iżvilupp rurali, fil-koeżjoni u fir-riċerka. Madankollu, il-Qorti tqis li l-ammont f’riskju seta’ ġie stmat b’mod insuffiċjenti għax l-hekk imsejjaħ “rata ta’ żball residwu”, li fuqu huwa bbażat, kien għadu mhux, fl-2011, indikatur affidabbli tal-punt sa fejn it-tranżazzjonijiet jibqgħu milquta minn żball materjali wara li l-proċeduri ta’ kontroll ikunu ġew applikati.
Fir-rigward tar-rappurtar mill-Kummissjoni dwar il-prestazzjoni, il-Qorti tkopri dan is-suġġett fil-Kapitolu tar-Rapport Annwali dwar “Kisba tar-riżultati mill-baġit tal-UE”. Iż-żewġ modi prinċipali kif il-Kummissjoni tirrapporta dwar il-prestazzjoni huma permezz tar-rapport ta’ evalwazzjoni tal-finanzi tal-Unjoni bbażat fuq riżultati miksuba u fir-rapporti ta’ attività annwali tad-Direttorati Ġenerali.
Kif ġie ddikjarat ukoll fl-opinjoni tagħha aktar kmieni din is-sena, il-Qorti tqis li l-ewwel rapport ta’ evalwazzjoni ppubblikat fi Frar 2012 żied ftit li xejn valur u tirrakkomanda li l-Parlament Ewropew, il-Kunsill u l-Kummissjoni jesploraw kif ir-rapport ta’ evalwazzjoni għandu jsir aktar siewi fil-kisba ta’ valur aħjar mill-infiq tal-UE.
Il-Kummissjoni għandha wkoll ittejjeb il-kwalità tar-rapporti ta’ attività annwali. Waqt analiżi tar-rapporti ta’ attività annwali tad-direttorati ġenerali għall-Agrikoltura u l-Iżvilupp Rurali, il-Politika Reġjonali, u l-Iżvilupp u l-Kooperazzjoni, il-Qorti sabet li l-indikaturi tal-prestazzjoni setgħu jsiru aktar relevanti għall-ilħuq tal-objettivi tal-politika. Barra minn hekk, l-ebda wieħed mit-tliet direttorati ġenerali ma rrappurtaw dwar l-ekonomija u l-effiċjenza.
Il-kapitolu dwar “Kisba tar-riżultati mill-baġit tal-UE” jinkludi wkoll għadd ta’ tagħlimiet miksuba mir-rapporti speċjali 2011 tal-Qorti relevanti għat-titjib tar-rappurtar dwar il-prestazzjoni. Fost affarijiet oħra, il-Qorti tirrakkomanda li l-Kummissjoni għandha:
tuża valutazzjoni ta’ kwalità tajba tal-ħtiġijiet biex tiffoka fuq ir-riżultati u l-impatti li hija tixtieq tikseb;
tistabbilixxi objettivi tal-politika li se jgħinu biex juru l-valur miżjud Ewropew; u
taħdem mal-Istati Membri biex ittejjeb il-kwalità u l-puntwalità tad-data li huma jippreżentaw.
Il-ġestjoni finanzjarja tal-UE għadha ma laħqitx l-istandard meħtieġ. Ħafna mill-problemi li aħna identifikajna fl-imgħoddi għadhom hemm, minkejja li mhux kbar daqs qabel. Dawn il-problemi huma importanti aktar minn qatt qabel. U issa, li qegħdin jiġu diskussi proposti leġiżlattivi għall-qafas finanzjarju li jmiss, hemm opportunità li jiġu indirizzati l-kawżi ta’ bażi tagħhom. Sa mill-2010, il-Qorti talbet li jkun hemm skemi ta’ nfiq aktar sempliċi b’objettivi aktar ċari, riżultati li huma eħfef biex jitkejlu, u arranġamenti ta’ kontroll aktar kosteffettivi. Ir-rapport annwali tagħna dwar l-2011 jipprovdi wkoll ħafna rakkomandazzjonijiet speċifiċi, bħalma jagħmlu wkoll l-opinjonijiet li aħna ħriġna dwar il-proposti. L-opinjonijiet ukoll jagħmlu osservazzjonijiet dwar l-isfidi l-ġodda li jistgħu jitqajmu għall-ġestjoni finanzjarja u għall-obbligu ta’ rendikont .
Fir-rigward tal-proposti relatati mal-Qafas Strateġiku Komuni li se jkopri l-oqsma ta’ nfiq l-aktar suxxettibbli għar-riskju, il-Qorti tiġbed l-attenzjoni għall-ħtieġa li jissaħħaħ l-irwol ta’ sorveljanza tal-Kummissjoni, jittejbu l-mekkaniżmi ta’ korrezzjoni finanzjarja u jiġu żgurati arranġamenti adegwati ta’ verifika u kontroll fuq l-istrumenti finanzjarji. Chairman Theurer, onorevoli membri,
Dawn huma żminijiet diffiċli. L-Istati Membri jridu jaqblu dwar regoli mtejba għal kif jintefqu l-flus tal-UE, u l-Istati Membri u l-Kummissjoni jridu jinfurzawhom b’mod xieraq. B’dan il-mod, il-baġit tal-UE jkun jista’ jintuża b’mod aktar effiċjenti u effettiv għat-twassil ta’ valur miżjud akbar għaċ-ċittadini. Dak huwa l-messaġġ fir-rapport annwali tagħna li kelli l-unur nippreżentalkom illum.
Fil-qofol tiegħu, huwa messaġġ dwar it-titjib tal-obbligu ta’ rendikont għall-flus tal-UE. Għan li l-istituzzjonijiet kollha tal-UE jridu jistinkaw li jilħqu u dak li l-Qorti poġġiet fiċ-ċentru tal-istrateġija tagħha għas-snin li ġejjin. Grazzi tal-attenzjoni tagħkom.